# ‹‹የአገር ውስጥ ባንኮች ሊመጡ የሚችሉትን የውጭ ባንኮች ለመቋቋም አንዱ መፍትሔ እርስ በርሳቸው መዋሃድ ነው›› አቶ አሰግድ ገብረ መድኅን፣ የፋይናንስ ባለሙያ

በ [ዳዊት ታዬ](https://www.ethiopianreporter.com/writer/ዳዊት-ታዬ/)

ቀን:January 26, 2025

የማክሮ ኢኮኖሚ ሪፎርሙን ተከትሎ እየተወሰዱ ያሉ ዕርምጃዎች በኢትዮጵያ አዳዲስ አሠራሮች እንዲተገበሩ አስችሏል፡፡ የውጭ ኩባንያዎች በፋይናንስ ዘርፍ ውስጥ እንዲሳተፉ ተፈቅዷል፡፡ ገበያ መር የውጭ ምንዛሪ ግብይት ተግባራዊ መደረጉ በኢትዮጵያ ኢኮኖሚ ውስጥ አዲስ አሠራር ሆኖ መጥቷል፡፡ በጅምላና ችርቻሮ ንግድም የውጭ ኩባንያዎች መሳተፍ እንዲችሉ የተላለፈው ውሳኔ እንደ ትልቅ የፖሊሲ ለውጥ ተደርጎ የሚታይ ነው፡፡ የካፒታል ገበያም እንደገና መጥቷል፡፡ የፋይናንስ ተቋማት የሚመሩበት አዳዲስ ድንጋጌዎች መውጣትም የማክሮ ኢኮኖሚው ሪፎርም አካል በመሆን የሚጠቀሱ ናቸው፡፡ እንዲህ ያለው የፖሊሲ ለውጥ በዋናነት የአገር ኢኮኖሚን ወደፊት ለማራመድ ይጠቅማሉ በሚል የተተገበሩ ስለመሆናቸው በተለያየ መንገድ ሲገልጽ ቆይቷል፡፡ ይሁን እንጂ እነዚህ የመንግሥት ውሳኔዎች በተለያዩ ወገኖች የተለያየ አስተያየት እየተሰጠባቸው ይገኛል፡፡ የተባለውን ኢኮኖሚያዊ ዕድገት ሊያመጡ አይችሉም የሚሉም አሉ፡፡ አንዳንዶቹ ውሳኔዎች ቢዘገዩ ይሻላል በሚልም መንግሥት እንዲህ መጣደፉ ለምንድነው? በሚል ጥያቄ የሚያነሱ ጥቂቶች አይደሉም፡፡ የፖሊሲ ለውጡ የዋጋ ንረትን እያባባሰው መሆኑን በመግለጽ የኢኮኖሚ ፎርሙን በጥርጣሬ የሚያዩ እንዳሉ ሁሉ መንግሥት እንዲህ ያለውን ውሳኔ ጨክኖ ከመወሰን ውጪ ምርጫ የሌለው መሆኑን አጽንኦት የሚሰጡ የኢኮኖሚ ባለሙያዎችም ይደመጣሉ፡፡ በኢኮኖሚ ሪፎርሙና ይህንኑ ተከትሎ እየተወሰዱ ያሉ ዕርምጃዎች ምን ሊያስገኙ ምን ሊያሳጡ እንደሚችሉና በተያያዥ ጉዳዮች ላይ የፋይናንስ ባለሙያ የሆኑትን አቶ አሰግድ ገብረ መድኅንን ዳዊት ታዬ አነጋግሯቸዋል፡፡

**ሪፖርተር፡– ከቅርብ** **ጊዜ** **ወዲህ** **አጠቃላይ** **ኢኮኖሚውን** **የተመለከቱ** **ሪፎርሞች** **እየተካሄዱ** **ነው፡፡** **ለአገሪቱ** **ኢኮኖሚ** **እንግዳ** **የሆኑ** **አዳዲስ** **አሠራሮችና** **ሕጎች** **ወጥተው** **እየተተገበሩ** **ነው፡፡** **ካፒታል** **ማርኬት** **ተጀምሯል፡፡** **የውጭ** **ባንኮችም** **በዘርፉ** **ይገባሉ** **ተብሎ** **እየተጠበቀ** **ነው፡፡** **እንዲህ** **ያሉ** **ትልልቅ** **ውሳኔዎች** **እንደሚባለው** **በተጨባጭ** **ኢኮኖሚውን** **ያሳድጋሉ** **ብለው** **ያምናሉ? በእርስዎ** **ምልከታ** **እነዚህ** **ሥር** **ነቀል** **የተባሉ** **የፖሊሲ** **ለውጦች** **ምን** **ያስገኛሉ** **ብለው** **ያምናሉ?**

**አቶ** **አሰግድ**፡- በኢትዮጵያ የፋይናንስ ዘርፍ ለየት ያሉና አዳዲስ ሁኔታዎች እየተፈጠሩ ነው፡፡ በኢትዮጵያ ኢኮኖሚ ውስጥ ጉልህ ሚና እንዳላቸው የሚታመኑት አሠራሮችና ሕጎች አንዳንዶቹ በጣም አዲስ ናቸው፡፡ አንዳንዶቹ ከዚህ በፊት የነበሩ ናቸው፡፡ ለምሳሌ በንጉሡ ጊዜ የውጭ ባንኮችና ኢንሹራንስ ኩባንያዎች እዚህ አገር ውስጥ በነፃነት ይሠሩ ነበር፡፡ አሁን የፋይናንስ ዘርፉ ለውጭ ኩባንያዎች ክፍት ሲሆን ተመልሰው ይመጣሉ እንደማለት ነው፡፡ ስለዚህ የኢትዮጵያን ገበያ የሠለጠነው ዓለም ኢንቨስተሮች አያውቁትም ማለት አይቻልም፡፡ የአክሲዮን ገበያውም ከዚሁ አንፃር የሚታይ ነው፡፡ ገበያ መር የውጭ ምንዛሪ ግብይትም ከ50 ዓመታት በኋላ ዛሬ እንደ አዲስ ተግባራዊ መሆን ጀምሯል፡፡ ይህ ግብይት መጀመሩ ለኢትዮጵያ የውጭ ምንዛሪ አቅም እንዲጨምር ያደርጋል፡፡ በዘርፉ ተሳታፊ የሚሆኑ ድርጅቶችና ግለሰቦች ቁጥር እያደገ ይሄዳል፡፡ አሁን እንደምናየውም የውጭ ምንዛሪ ቢሮዎች ቁጥር እያደገ ነው፡፡ እነዚህ ኤጀንቶች ወይም ቢሮዎች ከዚህም በኋላ እየበዙ ይሄዳሉ፡፡ ስለዚህ አቅርቦቱ (Supply Side) እየጨመረ ይመጣል፡፡ አቅራቢዎችና አማራጮችም ይጨምራሉ፡፡ ይህም የውጭ ምንዛሪ ግብይትን እንደማንኛውም ነገር የምትገበያየው ነገር ይሆናል ማለት ነው፡፡ በዚህ ረገድ ዘግይተን ነበር፡፡ ዛሬ እኮ እንደ አገር ያልወጡ፣ እንደ ሶማሌላንድ የመሳሰሉ አገሮች ሌላውን ትተህ እስክርቢቶ እንኳን በዶላር ይገበያያሉ፡፡ የውጭ ምንዛሪ ግብይቱ ገበያ መር ይሁን የሚለው ውሳኔ እንዲህ ያለውን ሁኔታ ሁሉ ማምጣት አለበት፡፡ በኢትዮጵያ የግብርናው ዘርፍ ብዙ ያልተሠራበት ቢሆንም ግብርና የአገራችን ወሳኝ የኢኮኖሚ ዘርፍ ነው፡፡ እንደ አገር እነዚህ የኢኮኖሚ ሪፎርሙን ተከትለው እንዲተገበሩ የተደረጉ አዳዲስ ውሳኔዎች ዘርፈ ብዙ ጠቀሜታ ይኖራቸዋል፡፡ ከአገልግሎቱ ውጭ የግብርና፣ የማዕድን፣ የውኃና የመሳሰሉ ሀብቶች በአግባቡ ጥቅም ላይ ቢውሉ የወጪ ንግድ ገቢን ያሳድጋሉ፡፡ የካፒታል ሸቀጦች (Capital Goods) የመግዛት አቅማችንን እንዲጨምር ያደርጋሉ፡፡ የበለጠ ወደ ኢንዱስትሪ የሚደረገውን ሽግግር ያሳድጋሉ ተብለው ሁሉ የሚታመንባቸው ናቸው፡፡ እነዚህ መንግሥት ይወሰዳቸው ዕርምጃዎች ወደፊት ለሚኖረው የኢኮኖሚ ዕድገት መሠረት ናቸው፡፡ የሚመጣውንም የሚያሳዩ ናቸው ተብለው ሊጠቀሱ ይችላሉ፡፡ አሁን በጥቁር ገበያና በባንኮች መካከል ድሮ የነበረውን ያህል ሰፊ ልዩነት የለም፡፡ ከአሥር በመቶ በታች ወርዷል፡፡ ይህ ማለት የውጭ ምንዛሪ ግብይት በገበያ ዋጋ እንዲመራ መደረጉን ተከትሎ የመጣ ውጤት ነው፡፡

**ሪፖርተር፡– የካፒታል** **ገበያው** **ወደ** **ሥራ** **መግባት** **ሊያስገኝ** **የሚችለው** **ጠቀሜታንስ** **እንዴት** **ይገልጹታል?**

**አቶ** **አሰግድ**፡- ሌላው መንግሥት ተግባራዊ ካደረጋቸው ነገሮች አንዱ የካፒታል ገበያ ነው፡፡ አዳዲስ ሥራዎች ይፈጠራሉ፡፡ ግለሰቦች በተለያዩ ኩባንያዎች ውስጥ አክሲዮን የመግዛት አቅም ይጨምራል፡፡ የአክሲዮን ግብይት እንደ ኢትዮጵያ ላሉ አገሮች በጣም ጠቃሚ ነው፡፡ የሕዝብ ቁጥራቸው ከፍተኛ የሆኑ አገሮች የካፒታል ገበያዎች ሀብትን የመፍጠር አቅም ይፈጥርላቸዋል፡፡ በትንንሽ መጠን ለብዙ ሰዎች እያሠራጨኸው የተለያዩ የኢንቨስትመንት አማራጮች እንዲፈጠር ያስችላል፡፡ ይህንኑ ተከትሎ የኢንቨስትመንት ባንኮች ይከፈታሉ፡፡ የኢንቨስትመንት ባንኮችን ለመክፈት ጥያቄዎች ለብሔራዊ ባንክ እየቀረቡ ነው፡፡ የጡረታ ገንዘቦች በተሻለ መንገድ አክሲዮን ላይ እንዲውሉ ለማስቻልም ቢሆን የካፒታል ገበያ መፈጠር አስፈላጊ ነው፡፡ ከዚህ በኋላ የግምጃ ቤት ሰነድ የሚገዛው ከመንግሥት ብቻ አይሆንም፣ ሌሎች የሰነድ ሽያጮች ይመጣሉ፡፡ እንዲህ ያለው አካሄድ ኢኮኖሚውን በከፍተኛ ሁኔታ የሚዘውር ይሆናል፡፡ እነዚህ መሣሪያዎች ዘመናዊም ናቸው፡፡ የውጭ ባንኮች ሲገቡም በአገራቸው የሚሠሯቸውን ሥራዎች እዚህ ያገኙዋቸዋል ማለት ነው፡፡ ከካፒታል ገበያው መፈጠር ጋር ተያይዞ ብዙ የሚጠበቁ ነገሮች አሉ፡፡ ለምሳሌ የመንግሥት የልማት ድርጅቶች የኢትዮጵያ መድን ድርጅት ጨምሮ ብርሃንና ሰላም ማተሚያ ቤትና ከ30 በላይ የሚሆኑ ድርጅቶች ያቀፈ ሆልዲንግ ኩባንያ ተፈጥሯል፡፡ የእነዚህ ድርጅቶች ዋጋቸው ይወጣና ለሕዝቡ በአክሲዮን ይሸጣሉ፡፡ ሁሉም አክሲዮኖችን መግዛት ይችላል፡፡ የዛሬ መቶ ዓመት የምድር ባቡር አክሲዮን ይሸጥ ነበር፡፡ ስለዚህ የአክሲዮን ሽያጭ ሥራ መሬት ላይ ወርዶ ሲሠራበት ስለነበር አያስቸግርም፡፡ አሁን ደግሞ ቴክኖሎጂው አመቺ ስለሆነ በተቀላጠፈ መልኩ አገልግሎት ሊሰጥ ይችላል፡፡ ሲጀመር ግን ሙሉ ለሙሉ የተሟላ (Perfect) ላይሆን ይችላል ነገር ግን ሌላ ምርጫ ስለሌለ ተጀምሯል፡፡ በጥቅሉ ሲታይ እነዚህ እየተወሰዱ ያሉ ዕርምጃዎች የዳበረ አገራዊ ኢኮኖሚ እንዲኖር ያስችላሉ፡፡ በተጨባጭ ዘመናዊ ኢኮኖሚ ለመገንባትም እንደ መሠረተ ድንጋይ የሚታዩ ናቸው፡፡ የዋጋ ግሽበትን የመቆጣጠር አቅምን ይጨምራል፣ በተለያዩ ኢንቨስትመንቶች የውጭ ምንዛሪ ወደ አገር ውስጥ እንዲገባ በተሻለ መደላድል የሚፈጥሩ ጭምር ናቸው፡፡ የሥራ ዕድል ይፈጥራል፡፡ ለዘመናዊ ግብይት ሥርዓት መስፋፋትም የራሳቸው አስተዋጽኦ አላቸው፡፡

**ሪፖርተር፡– ፖሊሲውን** **ለመተግበር** **የሚያስችሉ** **መሠረተ** **ልማቶች** **ያለመኖር** **ሥጋት** **የሚሆንባቸው** **ወገኖች** **አሉ፡፡** **በተለይ** **የውጭ** **ኩባንያዎችን** **በአግባቡ** **ለመቆጣጠር** **የሚያስችል** **አቅም** **ባልተፈጠረበት** **ሁኔታ** **እነዚህን** **ትልልቅ** **ሥራዎች** **ማስጀመር** **አደጋ** **ሊያስከትል** **እንደሚችል** **የሚገልጹ** **አሉ፡፡** **እርስዎ** **ይህንን** **ሐሳብ** **ይጋራሉ?**

**አቶ** **አሰግድ**፡- በዘመናዊ ግብይት ውስጥ ዋነኛው ጉዳይ ቴክኖሎጂ ነው፡፡ በዚህ ረገድ በኢትዮጵያ በተለይ በባንኮች አካባቢ ቴክኖሎጂ በፍጥነት ዕድገት እያሳየ ነው፡፡ ከዓመታት በፊት በኤቲኤም ካርድ ገንዘብ ማውጣት እንደ ትልቅ ነገር ይታይ ነበር፡፡ አሁን ብዙ ለውጦች አሉ፡፡ ሌላውን ትተህ በቴሌ ብር ብዙ ነገሮች እየተደረጉ ነው፡፡ የገንዘብ እንቅስቃሴዎች በአመዛኙ ዲጂታል ሆነዋል፡፡ የተለያዩ አገልግሎቶች የሚሰጡ መተግበሪያዎች ሥራ ላይ እየዋሉ ነው፡፡ እንዲህ ያሉ ነገሮች ሥራውን ተከታትለው የሚመጡ ናቸው፡፡ ሁለተኛው የመቆጣጠር አቅም (Regulatory Capacity) ነው፡፡ ይህን ለመቆጣጠር የማስፈጸም አቅም ያስፈልጋል፡፡ እኔ ባለኝ መረጃ የማስፈጸም አቅም በተለያዩ መንገዶች እየተነገነባ ነው ያለው፡፡ የኢትዮጵያ የፋይናንሻል ስታቢሊቲ ሪፖርት እንደሚያሳየው የኢትዮጵያ የፋይናንስ ዘርፉ የተረጋጋ ነው፡፡ ችግሮች የሚከሰቱ ቢሆን እንኳን የመቆጣጠር አቅም አለው ማለት ነው፡፡ ሁለተኛ ይህንን ሊደግፉ የሚችሉ የተለያዩ መመርያዎች እየወጡ ነው፡፡ ቴክኖሎጂዎችን እያቀረቡ ነው፡፡ ትምህርት እየተሰጠ ነው፡፡ ከዚህ ባሻገር ባለሙያዎች በብዛት እንዲኖሩ ለማድረግም የተለያዩ ጥረቶች እየተደረገ ነው፡፡ ብሔራዊ ባንክን ጨምሮ የፋይናንስ ተቋማት በየራሳቸው እያረጉ ያሉት ጥረትም የዚሁ አካል ነው፡፡

**ሪፖርተር፡– ብዙ** **ሲያነጋግር** **ከነበረው** **የውጭ** **ባንኮች** **እንዲገቡ** **መፈቀድ** **ጋር** **ተያይዞ** **የተለያዩ** **ሐሳቦች** **ይሰነዘራሉ** **ከእነዚህ** **መካከል** **የውጭ** **ባንኮች** **በኢትዮጵያ** **ገበያ** **ውስጥ** **እንዲሳተፉ** **የተፈቀደበት** **መንገድ** **ገዳቢ** **ነው** **የሚሉ** **አሉ፡፡** **ለምሳሌ** **የሚገቡት** **ባንኮች** **ከአገር** **ውስጥ** **ባንኮች** **መግዛት** **የሚችሉት** **ድርሻ 40 በመቶ** **ድርሻ** **ብቻ** **መሆኑ** **አንዱ** **ነው፡፡** **በአጠቃላይ** **የውጭ** **ባንኮች** **እንዲገቡ** **የተፈቀደበት** **መንገድ** **እንዴት** **የሚታይ** **ነው? የተገደበ** **ነው** **ሊባል** **ይችላል? እነማንስ** **ናቸው** **በኢትዮጵያ** **የፋይናንስ** **ኢንዱስትሪ** **ውስጥ** **ይገባሉ** **ተብሎ** **የሚጠበቀው?**

**አቶ** **አሰግድ**፡- የውጭ ባንኮች ወደ አገር ውስጥ ሲገቡ እንቅፋት እንዳይፈጠር በጥንቃቄ መሠራት አለበት፡፡ ለምሳሌ አንድ የቻይና ባንክ መቶ በመቶ ቢገባ ምን ሊሆን ይችላል? የሚለውን ማሰብ ያስፈልጋል፡፡ ስለዚህ የአገር ውስጥ ኩባንያዎች እንዳይጎዱና እንዲበረታቱ ለማድረግ ሊወሰዱ የሚገባቸው ዕርምጃዎች ይኖራሉ፡፡ የአገር ውስጥ ኩባንያዎች መጎዳት የለባቸውም፡፡ በአሜሪካ የአገር ኩባንያዎች እንዳይጠፉ በተለያየ መንገድ የሚታገዙበት አሠራር አላቸው፡፡ በሆነ ክስተት ከገበያ ሊወጡ የሚችሉ ኩባንያዎች ቢያጋጥሙ ተመልሰው እንዲመጡ ማድረግ ማለት ነው፡፡ ይህም የዕፎይታ ጊዜን በማስፋት ይታገዛሉ፡፡ አንዳንድ ታክሶችን ተግባራዊ በማድረግና የመሳሰሉትን ዕርምጃዎች በመውሰድ ለአገር ውስጥ ባንኮች ጥበቃ ይሰጣል፡፡ የትኞቹ ባንኮች ናቸው የሚመጡት? ለሚለው የአውሮፓ ባንኮች ሊወጡ ይችላሉ፡፡ የአፍሪካና የመካለኛው ምሥራቅ አገሮች ባንኮች ይመጣሉ፡፡ በእኔ እምነት እነዚህ ባንኮች በእርግጠኝነት ይመጣሉ፡፡ የኢትዮጵያ የባንክና የኢንሹራንስ ዘርፍ ለመቶ ዓመታት የእንግሊዝና የአውሮፓን የፋይናንስ ሥርዓት የተከተለ ነው፡፡ የቋንቋ አጠቃቀም እንኳ ሳይቀር በቀጥታ ከዚያ ነው የተወሰደው፡፡ ስለዚህ ረዥም ልምምድ ስላለ እነዚህ ባንኮች የመግባት ዕድል ይኖራቸዋል ብዬ አስባለሁ፡፡ የውጭ ባንኮች እንዲገቡ ከመፈቀዱ በፊት የአገር ውስጥ ባንኮች እንዲዘጋጁ ሲነገር ቆይቷል፡፡ ገበያው ለውድድር ክፍት መሆኑ ደግሞ በዋናነት አገር ይጠቅማል፡፡ በእኔ እምነት ይህ ዕርምጃ የሠለጠነውን ዓለም ለመጥቀም ነው የሚለውን ሐሳብ አልቀበልም፡፡ ገበያው ክፍት መሆኑ በርካታ ጥቅሞች አሉት፡፡ ሊብራላይዜሽኑ አስፈላጊ ነው፡፡ እንደውም ዘግይቷል፡፡

**ሪፖርተር፡– እንዲህ** **ያለው** **ሊብራላዜሽን** **ግን** **አሉታዊ** **ተፅዕኖ** **አለው** **ብለው** **የሚያምኑ** **አሉ? በሌላ** **አንፃር** **ደግሞ** **የፋይናንስ** **ዘርፉ** **ሳይከፈት** **መቆየቱ** **ጎድቶናልም** **የሚሉ** **አሉና** **እነዚህን** **ሐሳቦች** **እንዴት** **ማስታረቅ** **ይቻላል?**

**አቶ** **አሰግድ**፡- ለዓመታት ይህ ለውጥ እንደሚኖር ሲነገር ስለነበር ይታወቃል፡፡ አሁን ጊዜው ደርሶ ሆነ፣ ደረስንበት፡፡ ትዝ ይልህ እንደሆነ የቀድሞ ጠቅላይ ሚኒስትር መለስ ዜናዊ የዓለም ኢኮኖሚ ፎረም እ.ኤ.አ. 2012 እዚህ አዲስ አበባ በተካሄደበት ወቅት፣ አንድ የተናገሩትን ነገር እዚህ ላይ ልጥቀስ፡፡ መቼ ነው የፋይናንስ ዘርፉን የምትከፍቱት? የልማት ድርጅቶችንስ ወደ ግል ዘርፉ የምታዘዋውሩት? ምክንያቱም አገር የሚቀየረው መንግሥት ሁኔታዎችን በማመቻቸት እንጂ ውስጡ ገብቶ ተወዳዳሪ በመሆን አይደለም፡፡ መንግሥትም ፍላጎትም የለውም፡፡ ስለዚህ አንከፍትም አላልንም፡፡ እንከፍታለን፡፡ ግን የምንከፍተው አሁን አይደለም ብለው ነበር፡፡ እንደ አጋጣሚ ሆኖ የዓለም የፋይናንስ ቀውስ የተከሰተበት ወቅት ነበርና በተለይ በዚያ ወቅት መከፈት የለበትም የሚል አቅጣጫ ተይዞ ነበር፡፡ ባለመክፈታችን ግን ብዙ ነገር አጥተናል፡፡ ኢትዮጵያ እንደ ታሪካዊ አገር እንደመሆኗ መጠን እንዲሁም እንዳላት ሀብትና የሕዝብ ብዛት የአፍሪካን ኢኮኖሚ መዘወር ይገባት ነበር፡፡ ግን በዚህ ደረጃ አቅም አልፈጠርንም፡፡ አሁን ቴክኖሎጂው ተቀይሯል፡፡ የሕዝብ ቁጥር አድጓል፡፡ ውድድሩ መልኩን ቀይሯል፡፡ ችግሩን በፈጠርንበት ዕሳቤያችን መፍትሔውን አንፈልግም፡፡ ስለዚህ የችግር ሰለባ የሆነው እራሳችን ነን፡፡ አሁን አቅም ፈጥረን መውጣት ነበረብን፡፡ አሁን ደግሞ የተያዘው አቅጣጫ ገበያውን ክፍት አድርገን የሠለጠነውን ዓለም ጠርተን በአፍሪካ ትልቅ ኢኮኖሚ እንገነባለን የሚል ነው፡፡ ይህ በመንግሥት የአሥር ዓመት መሪ ዕቅድ ላይ የተቀመጠ ነው፡፡ ከመብላትና መጠጣት እንዲሁም መሠረታዊ ፍላጎትን አሟልተህ በተወሰነ ደረጃ ሀብት ቆጥበህ ሰላማዊ ኑሮ ለመኖር እንኳን ነው ያቃተን፡፡ ሁሉንም ዜጎች በአግባቡ እየተመገቡ አይደለም፡፡ ስለዚህ ይህ መለወጥ አለበት፡፡ ይህም ኢትዮጵያ ተወዳዳሪና አሸናፊ የምትሆንበት በተፈጥሮ ያገኘችው ሀብት አለ፡፡ የሕዝብ ሀብት አለ፡፡ ትልቅ ታሪክ አላት፡፡ ነገር ግን በዚህ ሀብት ለመጠቀም የጦርነት አዙሪቶች ወደ ኋላ ይመልሱናል፡፡ አይደለም በቤተሰብ ካፒታል የተገነባ አንድ ድርጅት ይቅርና በራስ ጥረትና ሀብት የተገነባ አገር ወይም ካፒታል በጦርነት ወደ ዜሮ ይመለሳል፡፡ እነኚህ ላይ የተፈጥሮ አደጋዎች ቢከሰቱ ችግሩ ደግሞ የባሰ ይሆናል፡፡ ወቅት እየጠበቀ የሚከሰተውን ድርቅ መጥቀስ ይቻላል፡፡ አለመረጋጋት ኢኮኖሚውን እየጎዳው ነው፡፡ የኢትዮጵያ ኢኮኖሚ እንደተተነበየው እያደገ አይደለም፡፡ ዘንድሮም የተገመተው ከዘጠኝ በመቶ በታች ነው፡፡ በበቂ ሁኔታ ምርት እየተመረተም አይደለም፡፡ ኢትዮጵያ እንደ ሕዝቧ አቅም ስትታይ ማምረት በሚገባበት ደረጃ አላመረተችም፡፡ መታረስ የሚገባቸው መሬቶች አልታረሱም፡፡ ሀብት ሊፈጠርባቸው የሚችሉ ቦታዎች ላይ ሀብት እየተፈጠረ አይደለም፡፡ ስለዚህ የሰላም ዕጦትና አለመረጋጋቱ ምንም ጥያቄ የለውም አገሪቷን ጎድቷል፡፡ ስለዚህ ሰላም በጣም የግድ አስፈላጊ ነው፡፡ የተረጋጋ ኢኮኖሚ የሚኖረን ሰላም ሲኖረን ነው፡፡ ሰላም ወሳኝ ነው፡፡ የውጭ ኢንቨስትመንትን ለመሳብ ሰላም ወሳኝ ነው፡፡ የጦርነት መኖር የማምረት አቅማችንን ያዳክማል። ትልቅ ቁጥር ያለው ሕዝብ ያለበት አገር በመሆኑ ደግሞ የምርት ፍላጎት ይጨምራል፡፡ ፍላጎት የሚጨምረው በመፈለግ ብቻ አይደለም የሚጨምረው የዕቃዎች ዋጋ ይጨምራል፡፡ ምርት ስላነሰ ፈላጊ ብዙ ስለሆነ ፍላጎት ወደ ገንዘብ ሲቀየር የሻጮችና የአቅራቢዎች ዋጋ የማይደረስበት ይሆናል ማለት ነው፡፡ በሌላ አባባል አቅርቦት ሲቀንስ የሸቀጦችና የአገልግሎት ዋጋዎች ይጨመራል፡፡ ይህም የሚሆነው የምርት እጥረት ስላለ ነው፡፡ ለምርት አለማደግ ደግሞ እዚህም እዚያም የሚታዩ ግጭቶች ምክንያት ናቸው፡፡ ለዚህ ነው ማምረት በምንችለው ልክ እያመረትን አይደለም የሚባለው፡፡

**ሪፖርተር፡– ኢኮኖሚያዊ** **ጉዳዮችንም** **ሆነ** **ሌሎች** **ዘርፎች** **ላይ** **በዕቅድ** **ለመሥራት** **የሕዝብ** **ቁጥርን** **በትክክል** **ማወቅ** **የግድ** **ይላል፡፡** **ከዚህ** **ወደዚህ** **እደርሳለሁ** **ሲባል** **መነሻው** **የሕዝብ** **ቁጥርና** **የአገር** **ሀብት** **ነው፡፡** **ከዚህ** **አንፃር** **የኢትዮጵያ** **የሕዝብ** **ቁጥር** **በትክክል** **ይህንን** **ያህል** **ነው** **ሊባል** **በማይችልበት** **ሁኔታ** **በትክክል** **ዕቅዶችን** **ማውጣትና** **መተግበር** **አያስቸግርም? ቁጥሩ** **እየጨመረ** **ባለው** **የኢትዮጵያ** **ሕዝብ** **ልክ** **ዕቅዶች** **እየታየዙ** **ነው** **ማለት** **ይቻላል?**

**አቶ** **አሰግድ**፡- በእኔ እምነት ቤት ለቤት እየተዞረ የሕዝብ ቆጠራ ይደረግ ቢባል ከፍተኛ ወጪ ይጠይቃል ነገር ግን ቴክኖሎጂንም ድጋፍ አድርገን በትክክል የሕዝብ ቁጥራችንን ማወቅ አለብን፡፡ እስካሁን የሚጠቀሰው በግምት ነው፡፡ የዓለም ባንክ በራሱ መንገድ ቁጥሩን ይገምታል፣ እኛም እንገምታለን፡፡ ሌሎች ተቋማትም እንዲሁ በግምት የኢትዮጵያ ሕዝብ ቁጥር ይህንን ያህል ነው ይላሉ፡፡ የኢትዮጵያ የሕዝብ ቁጥር በከፍተኛ ሁኔታ እየጨመረ ነው፡፡ በተለይ የወጣቱ ክፍል በእጅጉ እየጨመረ ነው የመጣው፡፡ የሚሠራን ጉልበት እንዳይሠራ ካደረከው ፍጆታ ይጨምራል ማለት ነው፡፡ አንድ ሰው ገቢ የሌለው ቢሆንም ፍጆታ ግን አለው፡፡ ገቢ ኖረውም አልኖረውም የፍጆታ ወጪዎች አሉበት፡፡ ፍጆታው የሚሸፈነው ጥገኛ ሆኖ ነው፡፡ ስለዚህ ጥገኛ ሆነው ፍጃታቸው ጨምሯል፡፡ የሥራ አጥ ቁጥር ጨመረ ማለት በዚህ ነው የምትገልጸው፡፡

**ሪፖርተር፡– እንደገና** **ወደ** **ፋይናንስ** **ዘርፉን** **የተመለከተ** **ጥያቄ** **ልመልስዎ** **ነው፡፡** **ጥቂት** **የማይባሉ** **ሰዎች** **የውጭ** **ባንኮች** **መግባት** **ተፅዕኖ** **ይፈጥራል** **የሚለውን** **ምልከታቸውን** **አላደረገቡም፡፡** **በእርግጥስ** **የውጭ** **ባንኮች** **መግባት** **የአገር** **ውስጥ** **ባንኮችና** **ኢኮኖሚውን** **ይጎዳል? ወይስ** **ያጠነክራል? ጉዳት** **ሊኖር** **ከቻለ** **ይህንን** **ጉዳት** **ለመቀነስ** **መደረግ** **ያለበት** **ምንድነው? ዝግጅቱስ?**

**አቶ** **አሰግድ**፡- አሁን ባለው ሁኔታ የውጭ ባንኮችን ለመቋቋም አንዱ መፍትሔ እርስ በርሳቸው መዋሃድ ነው፡፡ ሲዋሃዱ ካፒታላቸው ይጨምራል፡፡ ይህ ጥሩ ተወዳዳሪ እንዲሆኑ ያግዛል፡፡ ሊሸጡም ይችላሉ፡፡ የውጭ ባንክ አንድ የአገር ውስጥ ባንክን መግዛት እንደ ማለት ነው፡፡ ስለዚህ እንዲህ እንዳይሆን አቅም ፍጠሩ እየተባለ ነው፡፡ ለመዋሃድ ደግሞ የኛ አገር ሁኔታ የተመቸ ነው፡፡

**ሪፖርተር፡– ነገር** **ግን** **ኢትዮጵያ** **ውስጥ** **ያሉ** **የፋይናንስ** **ተቋማትን** **ለማዋሃድ** **ምቹ** **አይደሉም** **የሚሉ** **አሉ፡፡** **እንዲህ** **ያለ** **ምልከታ** **ያላቸው** **ወገኖች** **የሚጠቅሱት** **ምክንያት** **ብዙዎቹ** **የፋይናንስ** **ተቋማት** **ብሔርና** **የአካባቢ** **ልጅነትን** **መሠረት** **ያደረጉ** **በመሆናቸው** **እርስ** **በርሳቸው** **ለማዋሃድ** **ያስቸግራል** **የሚል** **ትንታኔ** **ይሰጣሉ፡፡** **እርስዎ** **የተመቸ** **ነው** **ካሉት** **ጋር** **የሚቃረን** **አይሆንም?**

**አቶ** **አሰግድ**፡- በእርግጥ ባንኮቻችን እንደ ባንክ ሲሠሩ ነበር ወይ? የሚለው ጥያቄ ሊያከራክር ይችላል፡፡ ለብዙ ዓመታት ተመሳሳይ አገልግሎቶችን ነበር ስንሰጥ የነበረው፡፡ በቁጥር ይታወቃሉ፡፡ አዳዲስ ፈጠራ የታከለባቸው የባንክ አገልግሎቶች ብቅ ብቅ ማለት ጀምረዋል እንጂ አልነበረም፡፡ ምሥረታቸውን በተመለከተ ባለአክሲዮኖቹ ባንኮቹን ሲመሠርቱ የመሠረቱበት መንገድ ይታወቃል፡፡ ሀብት ያላቸው ሰዎች ሲጠራሩና ባንክ እንመሥርት ሲሉ አካባቢን ሊያካትቱ ይችላሉ፡፡ አካባቢያቸውን መነሻ ሊያደርጉ ይችላሉ፡፡ ለፋይናንስ ተቋሞቻቸው ስያሜ የአንድ አካባቢን ስም የሚሰጡ ሁሉ አሉ፡፡ እንዲህ ባለ መንገድ በመመሥረታቸው አንድ ለመሆን ይከለክላቸዋል ብለው ሰዎች ጥያቄ ሊያነሱ ይችላሉ፡፡ ነገር ግን ሁሉም የንግድ ባንክ ናቸው፡፡ የኢትዮጵያ ንግድ ባንክን ጨምሮ ሁሉም የንግድ ባንኮች ናቸው፡፡ ይህ ፀባያቸውም ለመዋሃድ አይከለክላቸውም፡፡ አሠራራቸው አንድ ዓይነት ነው፡፡ እንደ ኢትዮጵያ ልማት ባንክ ያለ የፖሊሲ ባንክ ደግሞ አለ፡፡ እንዲህ ያለ ሌላ ባንክ በአገራችን የለም፡፡ ወደፊት ግን ይፈጥራሉ፡፡ ኢንቨስትመንት ባንኮች ይመጣሉ፡፡ ኢንዱስትሪያል ባንኮች ይመጣሉ፡፡ ሌሎች ስፔሻላይዝድ ባንኮች ይኖራሉ፡፡ የእኛዎቹ ግን ንግድ ባንክ ናቸው፡፡ እንደምታስታውሰው ከዚህ ቀደም የኮንስትራክሽንና ቢዝነስ ባንክ የሚባል ነበር፡፡ የመንግሥት ድርጅት ስለሆነ ከኢትዮጵያ የንግድ ባንክ ጋር ተዋሃደ ተባለ፡፡ ውህደት ማለት ይህ አይደለም፡፡ ለውህደት ስትራቴጂያቸው አንድ ዓይነት የሆኑ መሆን አለባቸው፡፡ ለማንኛውም ባንኮችን እንዲዋሃዱ ሊያደርግ የሚችል ችግር ይኖራል ብዬ አላስብም፡፡ ውህደታቸው ደግሞ የገዘፈ ካፒታል ይፈጥርላቸዋል፡፡ በሌላ በኩል ደግሞ የውጭ ባንኮች መግባት ጠቀሜታው በተናጥል ይሁን ከአገር ውስጥ ባንኮች ሼር ገዝተው ገበያውን ቢቀላቀሉ ጉዳት የለውም፡፡ ባንኮቹ ላይ አዲስ ሀብት ኢንቨት ሲያደርጉ የባንኩ አቅም ያድጋል ማለት ነው፡፡ ከውህደት ውጪ በራሱ ሊሠራ የሚችል ባንክ ከመጣ ደግሞ ጥንቃቄ ያስፈልጋቸዋል፡፡ ነገር ግን ገበያው የግድ ክፍት መሆን ያለበት ነው፡፡ በእኔ እምነት ከዚህ በኋላ ኢትዮጵያ ዕድል ያላት አይመስለኝም፡፡ ይህንን ዕድል በአግባቡ መጠቀም ያስፈልጋል፡፡ በዚህ ጉዳይ መንግሥት የወሰደው ዕርምጃ ተገቢም አስፈላጊ ስለነበር ለዚህ መመስገን አለበት፡፡ በነገራችን ላይ እዚህም እዚያም የሚነገሩ ብዙ ነገሮች አውቃለሁ፡፡ ነገር ግን አገሪቱ እያስተናገደች ያለችው ብዙ ትላልቅ ነገሮች አሉ፡፡ የኢትዮጵያ ገበያ ትልቅ ነው፡፡ ይህንን የሚመጥን ዕርምጃ ያስፈልጋል፡፡

**ሪፖርተር፡– ኢኮኖሚ** **ሪፎርሙ** **ለዋጋ** **ንረት** **መንስዔ** **ሆኗል** **ለሚለው** **ጉዳይስ** **ምን** **ይላሉ?**

**አቶ** **አሰግድ**፡- የዋጋ ንረትን የሚያስከትሉ ብዙ ጉዳዮች አሉ፡፡ አዎን አሁን ላይ የዋጋ ንረቱ አለ፡፡ ምንም ጥያቄ የለውም፡፡ መንግሥትም በዕቅዱ የዋጋ ግሽበቱን ወደ ነጠላ አኃዝ አወርደዋለሁ ብሏል፡፡ ስለዚህ በመንግሥት እየተወሰዱ ያሉት ዕርምጃዎችና ውሳኔዎች ውጤታቸው የሚታየው በመጨረሻ ነው፡፡ ሰዎች ለሚሠሩት ሥራ ተገቢ ክፍያ እንደሌላቸው ሲያውቁ ወደ ቤት ይዘውት የሚሄዱት ገንዘብ እያነሰ ሲሄድና የሚፈልጉትን የማይገዛላቸው ሲሆን፣ ግራ መጋባት ይፈጠራል፡፡ ገበያው ሲያንስና መኖር ሲያቅታቸው መኖር ያቃተው ማኅበረሰብ ይበዛል ማለት ነው፡፡ ይህ ቁርጠኛ የሆነ ውሳኔ ያስፈልጋል፡፡

**ሪፖርተር፡– በዚህ** **ደረጃ** **ቁርጠኛ** **የሆነ** **ውሳኔ** **ያስፈልገዋል** **ሲሉ** **እንዴት? እንደ** **መፍትሔ** **ሊሆን** **ይገባል** **የሚሉትስ** **ምንድነው?**

**አቶ** **አሰግድ**፡- መንግሥት ዋጋን የመወሰን ሥልጣን ባይኖረውም እሱ በሚያቀርባቸው ነገሮች ላይ የሚወስናቸውን ዋጋዎች እንደማካካሻ መታየት አለበት ብዬ አምናለሁ፡፡

**ሪፖርተር፡– ለምሳሌ?**

**አቶ** **አሰግድ**፡- ለምሳሌ ከመንግሥት በአጠቃላይ ከሚያወጣው ወጪ ውስጥ ትልቁ ነው ተብሎ የሚታሰበው ነዳጅ ነው፡፡ የነዳጅ ዋጋ በየጊዜው እየጨመረ ነው የመጣው፡፡ አሁን ሰላምና መረጋጋቱ ካልመጣ የምናመርተውን ምርት ካልጨመርን የነዳጁ ዋጋ በዚሁ እየጨመረ ከሄደ ዕቃዎች ላይ የዋጋ ጭማሪ ያስከትላል፡፡ ስለዚህ ይህንን ጉዳይ ፈትሾ ማስተካከያዎችን መውሰድ ያስፈልጋል፡፡ ሁለተኛው በአገሪቱ ውስጥ ሙስና በእጅጉ እየተስፋፋ ነው የመጣው፡፡ በሙስና የተጨማለቀ አሠራር አለ፡፡ ኅብረተሰቡም መጠየቅ አለበት፡፡ ሙስና ኢኮኖሚው እንዳይረጋጋ አሉታዊ ተፅዕኖ ያሳድራል፡፡ ሌላው በጠራ፣ በታወቀና በተረጋገጠ መረጃ ላይ የተመሠረተ ግብይት ተግባራዊ መደረግ ይኖርበታል፡፡ ለምሳሌ በሆቴሎች የምግብ ዋጋ ዝርዝር ይቀመጥልሃል፣ አምነህ ዓይተህ ነው የምትጠቀመው፡፡ የምግብ ሸቀጣ ሸቀጦችን በተመለከተ የቁጥጥር ሥርዓት መዘርጋት አለበት፡፡ ይህ የግብይት ሥርዓት በአንድም ሆነ በሌላ መንገድ በመንግሥት መዋቅር ውስጥ ያልፋል፡፡ በመንግሥት መዋቅር ውስጥ ሲያልፍ መንግሥት መፈተሽ አለበት፡፡ ሠራተኞቹ መፈተሽ አለባቸው፡፡ አገልግሎት አሰጣጥ ላይ ያለው የተዛነፈ ሥራ፣ ከኅብረተሰቡ መንግሥት የሚሰበስበው ቀረጥ ይህንን ተከትሎ ጉዳይ የሚያስፈጽሙ ሰዎች የሚሠሩት እጅግ የሚዘገንን ነው፡፡ እንዲህ ያሉ ሁኔታዎች ተመልሶ የሚጎዱት ኢኮኖውን ጭምር ነው፡፡ ስለዚህ ዝም ብለን የዕቃዎች ዋጋ ናረ ነው እንጂ የምንለው የናረበትን ሌላ መደበኛ የሆኑ ትንተናዎችን ብንሠራ አንዳንዶችን ልንቆጣጠራቸው የምንችላቸው ናቸው፡፡

**ሪፖርተር፡– አሁን** **ባለው** **ተጨባጭ** **ሁኔታ** **ከሌሎች** **አገራዊ** **ችግሮች** **የበለጠ** **ሙስና** **እጅግ** **አሳሳቢ** **ስለመሆኑ** **እርስዎም** **ይስማሙበታል፡፡** **ከታች** **እስከ** **ላይ** **ይህ** **ችግር** **ይታያል፡፡** **ጉዳይ** **ያለ** **ጉቦ** **መፈጸም** **አልተቻለም፡፡** **በዚህ** **ረገድ** **እሮሮው** **በዝቷል፡፡** **ይህ** **ሁኔታ** **አሳሳቢ** **እየሆነ** **መምጣቱ** **ትልቅ** **አገራዊ** **አደጋ** **ይሆናል** **የሚል** **ሥጋት** **እያሳደረ** **ነው፡፡** **እየገነነ** **የመጣው** **ሙስና** **እርስዎን** **አያሠጋዎትም? የመልካም** **አስተዳደር** **ጉዳይስ?**

**አቶ** **አሰግድ**፡- ሙስና ለአገርም ሆነ ለኢኮኖሚው አደጋ ነው፡፡ በሙስና ዙሪያ በደንብ መሠራት አለበት፡፡ በሌላው ዓለም አገራዊ በሆኑ ጉዳዮች ዙሪያ የምክክር ፎረሞች ይዘጋጃሉ፡፡ በአዲስ አበባ ዩኒቨርሲቲ በነበርኩበት ወቅት አንድ ጥሩ ልምምድ አስታውሳለሁ፡፡ ይህም አሉ የሚባሉ ምሁራንና ኢኮኖሚስቶች የመንግሥት ባለሥልጣናት መወያያ አጀንዳ ይዘጋጅና በዚያ አጀንዳ ላይ ውይይት የደረጋል፡፡ ስለዚህ እንደ ሙስና ላሉ ችግሮቻችን ሁሉንም ኅብረተሰብ ባሳተፈ መልኩ ምላሽ መስጠት ያስፈልጋል፡፡ ትልቅ የአገር ችግር እየሆነ መምጣቱን ሁሉም ሊገነዝብና የመፍትሔው አካልም መሆን ይኖርበታል፡፡ የዚችን አገር ሙስና እንዴት ነው ልንፈታ የምንችለው ተብሎ ባለሙያዎችም ሆኑ ነዋሪዎች ቁጭ ብለው መወያየት አለባቸው፡፡ መፍትሔዎችን ማመላከት አለባቸው፡፡ አለበለዚያ አደጋ አለው፡፡ የሰላምና ፀጥታ ጉዳይ ባለቤት እኮ መነሻው ማኅበረሰብ ነው፡፡ ስለዚህ በሙስና ዙሪያ መምከር መፍትኜውንም አፈላልጎ መተግበር ያስፈልጋል፡፡ ከአገልግሎት አሰጣጥ ጋር ተያይዞ ያለው ችግርም ከዚሁ ጋር ይያያዛል፡፡ ምን ያስፈራሃል ካልከኝ ከታች ጀምሮ በተለያዩ የኃላፊነት ቦዎች ላይ የተቀመጡ አመራሮች ብቃትና የትምህርት ዝግጅት ጭምር ብዙ ጥያቄ የሚያስነሳ ነው፡፡ የእነዚህ ሰዎች አመዳደብ ሥርዓት ካልያዘና ትምህርትና ችሎታቸው ሳይመዘን ዝም ብለው የሚመደቡ መሆኑ ከቀጠለ ለመንግሥትም አደጋ ነው፡፡ እነዚህ ሰዎች ሕዝቡን እያማረሩ ነው፡፡ ይህ መቀጠል የለበትም፡፡

**ሪፖርተር፡– ስለኢኮኖሚ** **ሪፎርሙ** **ሲነሳ** **በብዛት** **የሚጠቀሰው** **የባንኮች** **ጉዳይ** **ነው፡፡** **ጉዳዩ** **የኢንሹንስ** **ዘርፍም** **መሆን** **ሲገባው** **ይህ** **እየሆነ** **አይደለም** **ይባላልና** **እርስዎ** **ምን** **ይላሉ? የውጭ** **ባንኮች** **ሊገቡ** **ነው** **ይባላል** **እንጂ** **የውጭ** **ኢንሹራንስ** **ኩባንያዎች** **መግባት** **ብዙ** **አይነሳም፡፡** **ለምን?**

**አቶ** **አሰግድ**፡- የኢንሹራንስ ሥራ በዋናነት የባንክ ሥራ አይደለም፡፡ ነገር ግን የባንክና የኢንሹራንስ አገልግሎት የሚገናኙበት ብዙ ክፍሎች አሉ፡፡

**ሪፖርተር፡– በኢትዮጵያ** **ውስጥ** **ግን** **ከባንክና** **ኢንሹራንስ** **ኩባንያዎች** **አገልግሎት** **ባሻገር** **ብዙ** **የሚያገናኛቸው** **ነገር** **አለ፡፡** **አንዱ** **ባንክ** **የሌላው** **እህት** **ኩባንያ** **ውስጥ** **ከፍተኛ** **የአክሲዮን** **ድርሻ** **አለው፡፡** **በአብዛኛዎቹ** **ባንኮች** **ውስጥ** **ትላልቅ** **አክሲዮን** **ያላቸው** **ኢንሹራንስ** **ኩባንያዎች** **ናቸው፡፡** **በኢንሹራንስ** **ኩባንያዎች** **ውስጥም** **ትልቅ** **አክሲዮን** **ያላቸው** **ባንኮች** **ናቸው፡፡** **እንዲህ** **ያሉ** **ትስስሮች** **ነጥሎ** **ለማየት** **አያስቸግርም?**

**አቶ** **አሰግድ**፡- የውጭ ባንኮች ሲመጡና ከባንኮች ጋር ሲሠሩ በባንኮች ውስጥ የኢንሹራንስ ኩባንያዎች ኢንቨስትመንት ስላለ ጉዳዩ እነሱን ሊመለከት ይችላል፡፡ እንዳልከውም ትልልቅ አክሲዮኖች አሏቸው፡፡ የእህት ኩባንያ አክሲዮን አለ፡፡ ከአንድ ወይም ከሁለት ባንክ በስተቀር የራሱ እንደ እህት ኩባንያ የሚታይ ኢንሹራንስ ኩባንያ የሌለው የለም፡፡ በስም ተመሳሳይ የሆኑ እህትማማች ኩባንያዎችም እንዚሁ ባንኮችና ኢንሹራንስ ኩባንያዎች ናቸው፡፡ ስለዚህ የውጭ ባንኮች ሲመጡ በቀጥታ ካፒታላቸው ላይ ተፅዕኖ ያሳድራል፡፡ የውጭዎቹ ከአገር ውስጥ ባንክ ጋር በጥምረት ለመሥራት ውህደት እናድርግ ቢሉ ውሳኔው ኢንሹራንሶችንም ይነካል፡፡ ምክንያቱም የኢንሹራንስ ኩባንያዎች በባንኮች ውስጥ የማይናቅ አክሲዮን ድርሻ አላቸው፡፡ እስካሁን ባለው ሕግ የመጨረሻው ጣሪያ ተደርጎ የተቀመጠውን የአምስት በመቶ የሚደርስ የአክሲዮን ድርሻ ያላቸው አሉ፡፡ ስለዚህ በቀጥታም ሆነ በተዘዋዋሪ ኢንሹራንስ ኩባንያዎችን ይነካል፡፡ ለምድነው የኢንሹራንስ ኩባንያዎች የተተውት ለተባለው የተተዉ አይመስለኝም፡፡ መንግሥት የትኩረት አቅጣጫው በባንክ ላይ ብቻ አይደለም፡፡ በሁለቱም ላይ ትኩረት ተደርጓል፡፡ በዘርፉ የውጭ የፋይናንስ ተቋማት መግባታቸው አይቀሬ በመሆኑ የኢንሹራንስ ኩባንያዎች የዳይሬክተሮች ቦርዶችና ከፍተኛ የማኔጅመንት አባላት ከዚህ አካሄድ ጋር የተገናዘበ ስትራቴጂ ፈጥረው መዘጋጀት አለባቸው፡፡ ነገ AIG ኢትዮጵያ ውስጥ ይገባል፡፡ ሌሎችም የውጭ ኩባንያዎች ይገባሉ፡፡ እዚያ ውስጥ ሼር ያላቸው ባለአክሲዮኖችም ሆኑ አመራሮች በፋይናንስ ዘርፍ ውስጥ ያለውን ንቅናቄ ዝም ብለው ያያሉ ብዬ አላስብም፡፡ የውጭ የኢንሹራንስ ኩባንያዎች መቼ ነው የሚከፈተው እያሉ ስለሆነ ይገባሉ፡፡ የአፍሪካ የኢንሹራንስ ኩባንያዎችና የጠለፋ መድን ሰጪዎች እዚህ ቢሮ መክፈት እንደሚፈልጉ እየገለጹ ነው፡፡ ስለዚህ የኢንሹራንስ ኩባንያዎችም በተመሳሳይ አቅማቸውን በማሳደግ ተወዳዳሪ ለመሆን መዘጋጀት አለባቸው፡፡ በቅርቡም ኢንሹራንስ የተመለከቱ አዳዲስ ነገሮች ይኖራሉ ብዬ እጠብቃለሁ፡፡