# ጎንደር ዩኒቨርሲቲ ሲገነባ መሬታቸውን ለሰጡ አርሶ አደሮች የመታሰቢያ ቀን ሊሰየምላቸው ነው

[ሲሳይ ሳህሉ](https://www.ethiopianreporter.com/writer/sisay-sahilu/)

ቀን: January 22, 2025

አስተዋፅኦ ላደረጉ ግለሰቦችም ጎዳና ሊሰይም መሆኑን አስታውቋል የጎንደር ዩኒቨርስቲ ሕንፃ ለመጀመሪያ ጊዜ ሲገነባ መሬታቸውን ለሰጡ ግለሰቦች ዕውቅና በመስጠት የአርሶ አደሮች ቀን ሊሰየም ነው።

 በተመሳሳይ በተለያየ መንገድ አሰተዋፅኦ ላደረጉለት ግለሰቦች የሕንፃ፣ የመንገድና የአዳራሽ ስያሜ ሊያደርግ መሆኑን አስታውቋል።

የጎንደር ዩኒቨርሲቲ ፕሬዚዳንት አስራት አፀደወይን (ዶ/ር) የጎንደር ዩኒቨርስቲ 70ኛ ዓመትና አጠቃላይ ስፔሻላይዝድ ሆስፒታል 100ኛ ዓመት የምሥረታ በዓል አከባበርን አስመልክቶ ትናንት ጥር ቀን 2017 ዓ.ም. ጋዜጣዊ መግለጫ ሰጥተዋል።

ፕሬዚዳንቱ በመግለጫቸው ስያሜው በዩኒቨርስቲውና በሆስፒታሉ ታሪክ ጉልህ ድርሻ ለነበራቸው ግለሰቦች፣ ለአሁኑ ትውልድ መነሳሳትን እንዲፈጥር ታስቦ የሚፈፀም ነው ብለዋል።

በስፖርታዊ ውድድር፣ አዳዲስ መሠረተ ልማቶችን በማስጀመር በነፃ ለማኅበረሰቡ አገልግሎት በመስጠት በዓሉን እንደሚያከብር የገለጹት ፕሬዚዳንቱ፣ የተለያዩ ፕሮጀክቶችን እንደሚያስመርጥም ተናግረዋል።

ፕሬዚዳንቱ በመግለጫቸው የጎንደር ዩኒቨርስቲ በ11 ኮሌጆች በ87 የቅድመ ምረቃ ፕሮግራሞችና ከ300 በላይ በሁለተኛ ሦስተኛ ዲግሪና ስፔሻላይዜሽን ፕሮግራሞች ከ40 ሺሕ በላይ ተማሪዎችን እያስተማረ መሆኑን አስታውቋል።

በተጨማሪም 12 የምርምር ማዕከላት እንዲሁም አንድ የማስተማሪያ ሆስፒታልና የእንስሳት ሕክምና ሆስፒታል አለው።