# ፌዴሬሽኑ የዓለም አትሌቲክስ አንደኛ ደረጃ ሰልጠኞችን አስመረቀ

አዲስ አበባ፣ ጥር 19፣ 2017 (ኤፍ ኤም ሲ) የኢትዮጵያ አትሌቲክስ ፌዴሬሽን የዓለም አትሌቲክስ አንደኛ ደረጃ ስልጠና የምርቃት መርሐ ግብር አከናወነ።

የፌዴሬሽኑ ፕሬዚዳንት ኮማንደር አትሌት ስለሺ ስህን የስልጠና ዓላማው የሀገር ውስጥ 2ኛ ደረጃ ስልጠና ወስደው የላቀ ውጤት ያላቸውን አሰልጣኝና ዳኞችን የዓለም አቀፍ ስልጠና በመስጠት በዘርፉ ያሉትን የአሰልጣኝነት እና ዳኝነት ክፍተቶችን ለመሙላት እንደሆነ ገልጸዋል።

ስልጠናው በኢትዮጵያዊያን ኢንስትራክተሮች መሰጠቱን አድንቀው እንደ ሀገር የአትሌቲክስ አሰልጣኝ ኢንስትራክተሮች አናሳ መሆኑ አሳሳቢ መሆኑንና በቀጣይ የአሰልጣኞች ቁጥር ለማሳደግ በትኩረት የተለያዩ ስራዎች እንደሚሰሩ ተናግረዋል።

ከዓለም አትሌቲክስ ጋር ያለውን መልካም ግንኙነት በመጠቀም የሁለተኛ ደረጃ ስልጠና እንዲሰጥ እንደሚሰሩም ገልጸዋል። በመርሐ ግብሩ ላይ ለተመራቂዎች የሰርተፊኬት ምስክር ተሰጥቷቸዋል።

የአሰልጣኝነት ስልጠና ከጥር 7 እስከ 18/2017 ዓ.ም የተሰጠ ሲሆን የዳኝነት ስልጠና ከጥር 14 እስከ 18 /2017 ዓ.ም በአዲስ አበባ ስፖርት ስልጠና ማዕከል ተሰጥቷል።

አሰልጣኝነት ስልጠናው ላይ ከሁሉም ክልሎችና ከተማ አስተዳደሮች እና ከኢትዮጵያ ስፖርት አካዳሚ እንዲሁም ዳኝነት ላይ ከሁሉም ክልሎችና ከተማ አስተዳደሮች የተወጣጡ ሰልጣኞች መሳተፋቸውን የፌዴሬሽኑ መረጃ አመላክቷል።

የዓለም አትሌቲክስ አንደኛ ደረጃ አሰልጣኝነት እና ዳኝነት ስልጠና ላይ በአሰልጣኝነት 24 እንዲሁም በዳኝነት 20 ተሳታፊዎች ስልጠና መውሰዳቸው ተገልጿል።