# ****ኦቪድ በአምስት ዓመታት 120 ሺሕ ቤቶችን እንደሚገነባ አስታወቀ****

በ [ሲሳይ ሳህሉ](https://www.ethiopianreporter.com/writer/sisay-sahilu/)

**January 15, 2025**

* **ክትባት ለማምረት ፍላጎት እንዳለው ገልጿል**

በመጪዎቹ አምስት ዓመታት ዘመን አፈራሽ የሆኑ የኮንስትራክሽን ፈጠራዎችና ቴክኖሎጂዎችን በመጠቀም፣ 120 ሺሕ ቤችችን ገንብቶ እንደሚያስተላልፍ ኦቪድ ሆልዲንግ ግሩፕ አስታወቀ፡፡

ኦቪድ ኮንስትራክሽን በመባል የሚታወቀው ኩባንያ በውስጡ 47 ድርጅቶችን በመያዝ ‹‹ኦቪድ ሆልዲንግ ግሩፕ›› በሚል አደረጃጀት መምጣቱን በማስታወቅ፣ በቀጣዮቹ አምስት ዓመታት እፈጽመዋሁ ያለውን ‹‹ራዕይ 2030›› የተባለ ስትራቴጂ ከሰሞኑ ይፋ አድርጓል፡፡

በዚህ ስትራቴጂው በቦሌ ገላን ጉራ በተሰኘ ሳይት ግማሽ ትሪሊዮን ብር በሚጠጋ ወጪ፣ በመንግሥትና በግል ዘርፍ አጋርነት 90 ሺሕ ቤቶችን፣ እንዲሁም በሌሎች ሳይቶች 30 ሺሕ ቤቶችን በተመጣጣኝ ዋጋ ገንብቼ ለተጠቃሚዎች አስተላልፋለሁ ብሏል፡፡

የኦቪድ ሆልዲንግ ግሩፕ ዋና ሥራ አስፈጻሚ አቶ ዮናስ ታደሰ በአዲስ አበባ ከተማ ከፍተኛ የመኖሪያ ፍላጎት እንዳለ ገልጸው፣ በአሁኑ ጊዜ ቢያንስ ከ600 ሺሕ በላይ ቤተሰቦች የመኖሪያ ፍላጎት እንዳላቸው መረጃዎችን በማጣቀስ አስረድተዋል፡፡

ኦቪድ የመኖሪያ ቤት ፍላጎት ችግርን ለመፍታት አዳዲስ መንገዶችንና አማራጮችን በመፍጠር፣ የቤት ፈላጊዎችን የቤት ባለቤት ለማድረግ፣ አዳዲስ የፋይናንስ ሞዴሎችን በመጠቀም ወገኖች እንዲታገዙ ይደረጋል ብለዋል፡፡

 ለአብነትም ኩባንያው እያቋቋመው ያለው ኦቪድ ቤቶች ባንክና ኦቪድ ማይክሮ ፋይናንስ የመኖሪያ ቤትን ፋይናንስ ለማድረግ ሰፊ ሥራ እንደሚያከናውን ዋና ሥራ አስፈጻሚው ተናግረዋል፡፡

በመጪዎቹ አምስት ዓመታት በኮንስትራክሽን ኢንዱስትሪው ውስጥ ያለውን የባለሙያ ክህሎትና የግንባታ አቅምን ለማሳደግ፣ ከቴክኒክና ሙያ ተቋማት በመተባበር፣ በየዓመቱ 1,000 ባለሙያዎችን በማሠልጠን ወደ ገበያው እንዲገቡ ይደረጋል ብለዋል፡፡

ኦቪድ በዚህ የአምስት ዓመት ዕቅዱ ከተባበሩት መንግሥታት ድርጅት የልማት ተቋምና ሸልተር አፍሪካ ከተሰኘ ድርጅት ጋር በመሆን ስምምነት በመፈጸም፣ በኬንያ ናይሮቢና ደቡብ አፍሪካ ጆሃንስበርግ ሁለት የሙከራ ፕሮጀክቶችን እንደሚገነባ አስታውቋል፡፡

በተመሳሳይ ከዩኤን ሀቢታትና ዓለም ባንክ ጋር በመተባበር በዘላቂ የከተማ ልማትና ተመጣጣኝ የቤት አቅርቦት ላይ እየሠራሁ ነው ብሏል፡፡

በኢትዮጵያ የግንባታ ኢንዱስትሪውን ለመለወጥ አዳዲስ ቴክኖሎጂዎች ቅልጥፍናን ማሳደግ ወጪንና የአካባቢ ተፅዕኖን መቀነስ ላይ ይሠራል ያሉት አቶ ዮናስ፣ በግንባታ ሥራ 3D ቴክኖሎጂንና ሌሎች ዘመናዊ ቴክኖሎጂዎችን በዘርፉ የማስተዋወቅ ሥራም ይከናወናል ብለዋል፡፡

የቤት ባለቤቶችን ዕርካታ ለመጨመር የቤት ገዥዎች የቤት ባለቤትነት ፕሮግራም በማዘጋጀት ስለቤታቸው ግንባታና የሌሎች አገልግሎቶች መረጃ እንዲያገኙ፣ ከሌሎች የቤት ባለቤቶች ጋር መመካከር እንዲችሉ እንሚደረግም አቶ ዮናስ አስታውቀዋል፡፡

 ኦቪድ ሆልዲንግ ግሩፕ በእርሻ፣ ማዕድን በማውጣት፣ በሆቴልና በቱሪዝም፣ በሕዝብ ትራንስፖርት አገልግሎት፣ በሎጂስቲክስና በሚዲያ፣ እንዲሁም በቅርቡ ከአሜሪካ ሳይንቲስቶች ጋር በተደረገ ስምምነት በኢትዮጵያ ክትባት ለማምረት እየሠራ መሆኑን ዋና ሥራ አስፈጻሚው ገልጸዋል፡፡