# የ”ሔር ኢሴ” በዩኒስለኮ መመዝገብ የቱሪዝም እድገትን ለማፋጠን ፋይዳው የጎላ መሆኑ ተመለከተ

**ጥር 17/2017 (ኤፍ ኤም ሲ)** የ”ሔር ኢሴ” በዩኒስለኮ መመዝገብ የቱሪዝም እድገትን ለማፋጠን የሚኖረው ፋይዳ የጎላ ነው ሲሉ በም/ጠቅላይ ሚኒስትር ማዕረግ የዴሞክራሲ ሥርዓት ግንባታ ማስተባበሪያ ማዕከል ኃላፊ እና የብልጽግና ፓርቲ ም/ፕሬዚዳንት አደም ፋራህ ገለጹ፡፡

አቶ አደም ፋራህ  የ”ሔር ኢሴ” ባህላዊ ህግ በተባበሩት መንግስታት የሳይንስ፣ የትምህርት እና የባህል ድርጅት (ዩኔስኮ) የሰው ልጆች ወካይ የማይዳሰስ ቅርስ ሆኖ በመመዝገቡ የተሰማቸውን ደስታ በማህበራዊ ትስስር ገጻቸው  ገልጸዋል፡፡

“ሔር ኢሴ”ን በዩኔስኮ በማስመዝገብ ሂደት ሀገራቱ ያሳዩት የጋራ ጥረት ጎረቤት ሀገራት በጋራ ጉዳዮች ላይ በቁርጠኝነት ተባብረው ከሰሩ የሁሉንም ተጠቃሚነት የሚያረጋግጡ ስኬቶችን ማስመዝገብ እንደሚችሉ አይነተኛ ማሳያ ነው ሲሉም ነው የገለጹት ።

“ሔር ኢሴ” ማህበራዊ ትስስርን ለማጠናከር፣ የዜጎችን መብቶች ለማስጠበቅና አለመግባባቶች በምክክር ፍትሃዊ ውሳኔ እንዲያገኙ ለማድረግ የሚረዳ እንዲሁም ለመደበኛ የፍትህ ሥርዓትም አጋዥ የሆነ ባህላዊ ህግ እንደሆነም ጠቁመዋል።

ለ”ሔር ኢሴ” የተሰጠው እውቅና ባህሉን በሚገባ ለመጠበቅ፣ ለመጪው ትውልድ ለማስተላለፍና የቱሪዝም እድገትን ለማፋጠን የሚኖረው ፋይዳ የጎላ እንደሆነም አንስተዋል፡፡

አደም ፈራህ ቅርሱን ጠብቀው ላቆዩ አባቶችእና በምዝገባ ሂደት አስተዋጽኦ ላበረከቱ አካላትም ምስጋና አቀርበዋል።