# የኢትዮጵያና የቻይና 55ኛ የወዳጅነት በዓል ተከበረ

**ጥር 4/2017 (ኤፍ ኤም ሲ)** የኢትዮጵያ እና የቻይና 55ኛ የወዳጅነት በዓል በተለያዩ ሁነቶች ተከብሯል፡፡

በመርሐ ግብሩ የውጭ ጉዳይ ሚኒስትር ዴኤታ አምባሳደር ምስጋኑ አርጋ፣ በኢትዮጵያ የቻይና አምባሳደር ቸን ሃይ፣ የአዲስ አበባ ዩኒቨርሲቲ ተጠባባቂ ፕሬዚዳንት ሳሙኤል ክፍሌ እንዲሁም ሌሎች ጥሪ የተደረገላቸው እንግዶች ታድመዋል፡፡

አምባሳደር ምስጋኑ አርጋ በመድረኩ÷የ55ኛ የወዳጅነት ክብረ በዓል በሁሉም መስኮች እየተጠናከረ ለመጣው የኢትዮጵያ እና የቻይና የሁለትዮሽ ግንኙነት ማሳያ ነው ብለዋል።

የሁለቱ ሀገራት ወዳጅነት በጊዜ እና በሁኔታዎች መቀያየር የማይለወጥና ዘመን ተሻጋሪ ነው ያሉት አምባሳደር ምስጋኑ የሃገራቱ ትብብር በመተማመን፣ በመከባበር እና ለእድገት እና ለብልጽግና ባላቸው ቁርጠኝነት ላይ የተመሰረተ መሆኑን አብራርተዋል።

በፈረንጆቹ ኦክቶበር 1971 ቤጅንግን በጎበኙበት ወቅት የሁለቱ ሃገራት ግንኙነት መሰረት እንደተጣለ የጠቆሙት አምባሳደር ምስጋኑ ÷ ጠቅላይ ሚኒስትር ዐቢይ አሕመድ (ዶ/ር) በፈረንጆቹ 2023 በቤጂንግ ያደረጉት ጉብኝት እና ከፕሬዝዳንት ሺ ጂንፒንግ ጋር ያደረጉት የሁለትዮሽ ምክክር ለሃገራቱ የአምስት አስርት አመታት ጉዞ ወደ ላቀ ደረጃ የተሸጋገረበት አጋጣሚ መሆኑንም አንስተዋል።

ሁለቱ ሃገራት በመሰረተ ልማት፣ በቤልት ኤንድ ሮድ መርሃግብር፣ በአረንጓዴ ልማት እንዲሁም በዲፕሎማሲያዊ እና በአለም አቀፍ ትብብር መስኮች ግንኙነታቸውን ወደ ላቀ ደረጃ ማሸጋገር መቻላቸውን ገልጸዋል።

አገራቱ በመንግስታቱ ድርጅት እና በሌሎች አለም አቀፍ መድረኮች ላይ ለሁለትዮሽ ግንኙነታቸው መጠናከር እና ለአለም አቀፋዊ ችግሮች መፍትሄ ለማምጣት በጋራ ቆመዋል ብለዋል።

ቻይና የኢትዮጵያ ዋነኛ የንግድ እና የኢንቨስትመንት አጋር መሆኗን ገልጸው የቻይና ባለሃብቶች በኢትዮጵያ በተለይም በግብርና፣ በማኑፋክቸሪንግ፣ በማእድን እና በአይ ሲ ቲ እና በቱሪዝም የኢንቨስትመንት ዘርፎች እንዲሰማሩ ጥሪ አቅርበዋል።

አምባሳደር ቸን ሃይ በበኩላቸው÷ይህን የመሰለውን ትልቅ የወዳጅነት ማሳያ ዝግጅት የቻይና ኤምባሲ ከቻይና የንግድ ምክር ቤት ጋር በኢትዮጵያ ለመጀመሪያ ጊዜ ማዘጋጀቱን ገልፀዋል።

ዝግጅቱ በኢትዮጵያ እና በቻይና መካከል የባህል ትስስርን ለማጠናከር እንደሚረዳ ጠቁመው በአገሪቱ በተለያዩ መስኮች የተሰማሩ ቻይናውያን ለዲቦራ ፋውንዴሽን መጠናከር የበኩላቸውን እንዲያበረክቱ የሚያስችል መሆኑን ተናግረዋል።

ባለፉት አምስት አስርት ዓመታት ቻይና እና ኢትዮጵያ ዲፕሎማሲያዊ ግንኙነታቸውን ዘርፈ ብዙ ትብብራቸውን ለማጠናከር በትጋት ሰርተዋል ያሉት አምባሳደሩ÷ክብረ በዓሉ ሁለቱ ሃገራት በቀጣይ ለላቀ የጋራ እድገትና ስልጣኔ ትብብራቸውን ለማጠናከር የሚችሉበትን ምእራፍ የሚያበስር ነው ብለዋል።

በወንደሰን አረጋኸኝ